सलमानले आफ्ना बारेमा दिएको बयान चित्त नबुझ्दा प्रियंकाले पनि फर्काइन् जवाफ | Ujyaalo Online:: Nepal News, Nepali Samachaar
अभिनेत्री प्रियंका चोपडाले सलमान खानको फिल्म ‘भारत’ छोडेपछि प्रियंकासँग सलमान खान यति रिसाएका छन कि उनी प्रियंकालाई कुरा सुनाउन कुनै पनि कसर छोडिरहेका छैनन ।
केही समययता सलमान खानले विभिन्न कार्यक्रममा जाँदा प्रियंकाको बारेमा आफ्नो मनमा लागेको कुरा पोखिहाल्छन् । प्रियंकाले अन्तिम समयमा आएर झुठो बहाना बनाएर फिल्म छोडेर धोका दिएको बारेमा भनिरहन्छन् ।
सलमानले यसरी आफूलाई धोकेबाज भन्दै विभिन्न कार्यक्रममा आफ्ना बारेमा बयान दिइरहेको देखेर प्रियंकाले पनि जवाफ फर्काएकी छिन् । खबरहरुका अनुसार प्रियंकाले फिल्म ‘भारत’ उनको विवाहका लागि वा कुनै हलिउड फिल्मका कारण छोडेकीे होइनन् । उनले ‘भारत’ छोड्नुको कारण अभिनेत्री तब्बु र दिशा पाटनी हुन् । फिल्म ‘भारत’ मा प्रियंकालाई साइन गर्दा उनी मात्रै फिल्मकी अभिनेत्रीको रुपमा थिइन । तर पछि अप्रत्याशित रुपमा अभिनेत्री तब्बु र दिशा पाटनीले पनि फिल्म ‘भारत’ मा एन्ट्री गरेपछि प्रियंकालाई तनाव भएको थियो ।
यसका साथै प्रियंकाले सलमान खानका कारण पनि भारत छोडेको बताएकी छिन् । प्रियंकालाई फिल्म छायाँकंनका क्रममा सलमान खानको सेटमा निर्धारित समय भन्दा ढिलो पुग्ने बानीका कारण उनी पहिल्यैदेखि वाक्क दिक्क थिइन् ।
प्रियंकालाई हलिउड फिल्ममा काम सुरु गरेदेखि हरेक कुरा समयभित्रै पूरा गर्ने बानी भइसकेको छ । तसर्थ आफू सलमान खानको ढिलो गरी सेटमा उपस्थित हुने बानीलाई लामो समयसम्म झेल्न नसक्ने लागेर पनि उनले भारत छोड्ने निर्णय लिएको बताएकी छिन् ।
एकातिर सलमान खान प्रियंकाले अन्तिम समयमा आएर फिल्म ‘भारत’ छोडेर धोका दिएको भन्दै विभिन्न बयान दिइरहेका बेला प्रियंकाको तर्फबाट पनि यस किसिमका बयान आउदा अहिले यी दुवैबीचको सही र को गलत भन्ने कुराको हानथाप भइरहेको कुरा प्रष्टै बुझिन्छ । अब सलमानको बयानहरु प्रति प्रियंकाले दिएको यस किसिमको जवाफलाई सलमानले कसरी लिनेछन् त्यो त आगामी दिनमा नै थाहा हुनेछ ।
अहिले फिल्म ‘भारत’ मा प्रियंकाले छोडेको भूमिका अभिनेत्री कट्रिना कैफले गरिरहेकी छिन् । प्रियंका चोपडाले पनि उनको बलिउड फिल्म ‘स्काई इज पिंक’ को छायाँकंनको काम सुरु गरिसकेकी छिन् ।